MS «Hjørungavåg» (1983)

**MS** **«Hjørungavåg»**, per 2010: **«Jaden Sun»**, (IMO: 8224444) er en St. Vincent og Grenadinsk-registrert hurtigbåt som tilhører Kingstown-baserte Jaden Inc. Dette selskapet opererer hurtigbåten mellom Kingstown i St. Vincent og Grenadinøyene Bequia, Canouan, Mayreau og Union i Karibia.

Hurtigbåten ble bygget i 1983 av Fjellstrand ved Omastranda i Vestland fylke og ble opprinnelig levert som «Hjørungavåg» for det norske ferge- og hurtigbåtselskapet MRF. Hun ble rederiets første hurtigbåt av typen katamaran med dobbelt skrog, og den første katamaranen i Norge som var utrustet med vripropellanlegg. Våren 1990 ble hurtigbåten oppgradert med nytt maskineri. Videre ble propellanlegget skiftet ut med vannjet-aggregater av typen KaMeWa vinteren 1991.

Høsten 1998 fikk MRF-hurtigbåten det nye navnet **«Mørejarl»**. Ved vårparten i 2002 ble navnet endret til **«Lauparen»**. Denne navneendringen fant sted i forbindelse med at MRF ble omgjort til datterselskapet Fjord1 MRF dette året, som følge av at det nyetablerte konsernselskapet Fjord1 Nordvestlandske ble ny medeier foregående år.

Våren 2010 ble hurtigbåten solgt til selskapet Jaden Inc. Sommeren 2010 ble hun fraktet med frakteskip fra Norge til St. Vincent og Grenadinene, hvor hun ble den første hurtigbåten noensinne eid og operert av Jaden Inc. – som introduserte en ny tilnærming til reise i St. Vincent og Grenadinene – og som startet sin virksomhet i august 2010.

## Navnehistorikk

### «Hjørungavåg» <small>(1983–1998)</small>
Hurtigbåten ble opprinnelig levert som «Hjørungavåg» for Møre og Romsdal Fylkesbåtar (MRF) i begynnelsen av september 1983 og hadde sin første demonstrasjonstur 5. september. I motsetning til fergen som brukte 45 minutter mellom Hareid og Ålesund, brukte hurtigbåten bare 25 minutter på ruten. Den korte reisetiden førte til at passasjertrafikken fikk en økning med 15 prosent. I løpet av hele det første året fraktet «Hjørungavåg» over 262 000 passasjerer. Fram til 1987 økte passasjertrafikken jevnt med 307 500 passasjerer. Året etter falt passasjertrafikken med 31 000 passasjerer trolig på grunn av omleggingen av rabattsystemet på fergene som trådde i kraft 1. januar 1988. Dette medførte til at det ble mer attraktivt å ta med bilen enn tidligere. Reisemålet ved handleturer ble mer rettet mot Spjelkavik enn Ålesund sentrum, mye som følge av utviklingen av Moa butikksenter som åpnet 1. september 1983.

Våren 1990 fikk «Hjørungavåg» nye motorer. Året etter (31. mars 1991) ble hun oppgradert ved KMV / Westamarin i Vågsbygd i Kristiansand. Blant annet ble de vribare skrupropellene byttet ut med vannjet-aggregater. Passasjerkapasiteten økte med 70 passasjerer, og hun fikk en ny ytterligere passasjerkapasitet på 250 passasjerer. Ved levering i 1983 var «Hjørungavåg» sertifisert til å ta bare 180 passasjerer.

### «Mørejarl» <small>(1998–2002)</small>
7. oktober 1998 ble hurtigbåten omdøpt til «Mørejarl». Måneden etter i november 1998 ble hurtigbåten lagt i opplag i Ålesund som reservehurtigbåt.

### «Lauparen» <small>(2002–2010)</small>
5. april 2002 ble hurtigbåten omdøpt til «Lauparen» og fikk Molde som ny hjemmehavn. Navneendringen fant sted i forbindelse med at konsernselskapet – Fjord1 Nordvestlandske – ble etablert som et felles eierselskap mellom MRF og FSF det foregående år. Eierskapet og driften av MRF-flåten – ble overført til det nyetablerte datterselskapet Fjord1 MRF – som fortsatte virksomheten til MRF. Omorganiseringen markerte et skifte i selskapet, og hurtigbåtene i flåten fikk dermed nye farger på skrogene sine.

### «Jaden Sun» <small>(2010 – d.d.)</small>
21. mai 2010 ble «Lauparen» solgt til det Kingstown-baserte selskapet Jaden Inc. Måneden etter (15. juni 2010) ble «Lauparen» løftet opp av to store løftekraner og plassert oppå dekk på det nederlandsk-registrerte frakteskipet «Donaugracht», som lastet hurtigbåten ved Saltkompaniet på Flatholmen i Ålesund. Det nederlandske frakteskipet fraktet så hurtigbåten fra Norge til St. Vincent og Grenadinene, hvor hun ble satt i dokk og malt om før oppstart av passasjertrafikken. Hurtigbåten ble omdøpt til «Jaden Sun» med Kingstown som hjemmehavn, og ville nå ha en passasjerkapasitet på 218 passasjerer.

#### Brann i passasjersalong
7. august 2025 tok hurtigbåten fyr ved fergeterminalen i Kingstown havn som hadde ligget ved kai der dagen før (6. august). Rundt klokken 07:45 lokal tid om morgenen ble det rapportert fra flere folk rundt Kingstown/Grenadines-kaia på Upper Bay Street, Cane Garden og andre områder i nærheten, som la merke til en røykutvikling fra fartøyet. Minutter senere begynte røyk å sprute ut av fartøyet, i tillegg kunne en se skytende flammer komme ut fra akterenden av fartøyet. Brannvesenet til Royal St. Vincent and the Grenadines Police Force (RSVGPF) rykket ut til brannen, og med hjelp fra flere medlemmer av publikum ble brannen slukket, men ikke før fartøyet var alvorlig skadet og ansett som ubrukelig.

Maskinsjef Lawson Derrick arbeidet under dekk i maskinrommet da han kjente en merkelig lukt fra dekket ovenfor.
*«Jeg var i maskinrommet da jeg kjente lukten av noe rart, og jeg løp opp for å sjekke ... Jeg så brann, og jeg prøvde å slukke den, men jeg klarte ikke, så jeg løp ... den var i salongområdet der passasjerene vanligvis er».*

– Lawson Derrick

Brannårsaken skyldtes en elektrisk feil. Maskinrommet og broen forble intakte under brannen.

## Hurtigbåten

### Bekvemmeligheter og fasiliteter
Katamaranen «Jaden Sun» er den raskeste måten å reise gjennom øygruppen Grenadinene og fastlandsøya St. Vincent i Karibia. Hurtigbåten tilbyr passasjertjeneste mellom St. Vincents hovedstad Kingstown og Grenadin-øyene Bequia, Canouan, Mayreau og Union.

Grenadin-væringene har mulighet til å nyte en dag med shopping eller fritid på fastlandsøya St. Vincent og være hjemme igjen på én og samme dag. Stamkunder fra St. Vincent kan også besøke en av Grenadin-øyene for en dag med moro og avslapning, og være hjemme igjen innen dagen er slutt.

Katamaranen har en fullt klimatisert salong for sine passasjerer, og er utstyrt med alt nødvendig livredningsutstyr samt baderomsfasiliteter for passasjerer med fysisk funksjonsnedsettelse. Det finnes kafeteria om bord.

### Tekniske spesifikasjoner

#### Størrelse og dimensjoner
Ved overlevering til MRF i 1983 hadde hurtigbåten en brutto(register)tonnasje på 277 BRT og en netto(register)tonnasje på 101 NRT. Dagens brutto- og nettotonnasje fra 1994 på hurtigbåten er foreløpig ikke kjent, men skal ha noe høyere verdi enn da hurtigbåten var målt i BRT og NRT. Dødvekttonnasjen ved sommer er 50 DWT.

MS «Jaden Sun» måler største lengde (LOA) på 31,50 meter og en lengde mellom perpendikulærene (LPP) på 29,62 meter. Hurtigbåtens største bredde måler 9,40 meter. Dypgående stikker hurtigbåten 1,85 meter, mens hurtigbåtens dybde i riss (målt fra underkant av hoveddekksplaten til overkant av kjølplaten) måler 3,50 meter.

#### Maskin og fremdrift
Fra start av besto maskineriet av to MWM TBD 603-V16-dieselmotorer, hver med ytelse på 1 200 kW som tilsvarte en samlet effekt på 2 400 kW. Våren 1990 ble det innsatt to nye motorer som erstattet de originale motorene, disse var av samme merke som før men et nummer større; to MWM TBD 604-V16-dieselmotorer, hver med ytelse på 1 682 kW som tilsvarer en samlet effekt på 3 364 kW.

Fremdriftsanlegget besto av to vribare skrupropeller som ga hurtigbåten en toppfart på 33 knop (61 km/t), mens marsjfarten var 27 knop (50 km/t). Vinteren 1991 ble fremdriftsanlegget skiftet ut hvor arbeidet ble gjort ved KMV / Westamarin i Kristiansand. De vribare skrupropellene ble byttet ut med to vannjet-aggregater av typen KaMeWa, som ga hurtigbåten en ny toppfart på 37 knop (69 km/t) og en ny marsjfart på rundt 33-34 knop (61-63 km/t). I dag har hurtigbåten en toppfart på 34 knop (63 km/t), og opererer en rutefart som varierer mellom 17 og 22 knop (31-41 km/t).

#### Klasseselskap og skipsregister
Ved byggestart var hurtigbåten klasset i det internasjonale klassifikasjonsselskapet Det Norske Veritas (DNV). Fra 1992 var hun registrert i det norske skipsregisteret Norsk Internasjonalt Skipsregister (NIS). 11. mai 2010 ble hun slettet fra skipsregisteret i forbindelse med salget til Jaden Inc. i Kingstown i St. Vincent og Grenadinene.

## Referanser


## Litteratur

* Bjørn Foss: *Hurtigbåten – Gammeldampens Arvtager*. Nordvest Forlag. Ålesund, 1989. ISBN 82-90330-464

## Eksterne lenker
*